Folketing
2011-05-31

Jeg vil bare af hensyn til respekten lige sige, at jeg sådan set ikke kryber sammen. Jeg står bag ved en talerstol, for det er den normale facon, man diskuterer på her i Folketingssalen. Så vil jeg bare sige, at jeg er glad for spørgsmålet. Det giver mig lejlighed til endnu en gang at understrege, at en kommende regering ikke ændrer på boligbeskatningen, ikke ændrer på indkomstbeskatningen. Jeg er for så vidt ikke i tvivl om, at Venstre fra nu af, og indtil valget kommer – og det synes jeg er endnu en grund til, at det ville være klogt at udskrive det hurtigt – vil gentage og gentage og atter gentage det ud fra den tro, at hvis man gentager en usandhed tit nok, ender den med at blive en sandhed. Men hver gang vi møder den usandhed, vil vi svare igen med, at vi ikke ønsker at hæve boligskatten. Vi har jo netop fremlagt en fremragende plan, der udgift for udgift, krone for krone redegør for, hvordan vi skaffer finansiering til de ting, vi gerne vil.